Virðulegur forseti . Ég þakka hv. þingmanni fyrir prýðisgóða ræðu . Það er tvennt sem mig langar að nefna varðandi það sem hv. þingmaður kom inn á . Fyrst vil ég segja að Evrópusambandið má þó eiga það , og stofnanir þess , að það er ekki í miklum feluleik með markmiðin . Þau liggja fyrir í gögnum frá Evrópusambandinu og þarf ekki annað en að fara inn á heimasíðu ACER , markmiðin liggja þar býsna skýr fyrir . Síðan er eitt apparat í viðbót sem ég man ekki í augnablikinu hvað heitir það , byrjar á CE og síðan er eitthvað , ég næ kannski að bæta því inn í einhvern tíma seinna . Heimasíða þess eftirlitsapparats er mjög skýr sömuleiðis um þau markmið sem ætlunin er að ná fram . Það er þó kostur í þessu öllu að markmiðin frá þeim endanum séð eru alveg skýr og liggja fyrir og auðveldara er að fá upplýsingar þar en frá stuðningsmönnum frumvarpsins , að því er virðist , og þá sérstaklega kannski frá fulltrúum utanríkisráðuneytisins eða úr utanríkismálanefnd eftir að málið fór þangað inn . Hitt atriðið sem mig langar að nefna og er kannski spurning til hv. þingmanns snýr að þeim vangaveltum hans um mögulega skaðabótaábyrgð . Ég hef sagt það nokkrum sinnum í ræðum í öðru samhengi en ekki í þessu máli , að það virðist vera orðinn sjálfstæður tekjustofn hjá heildsölum landsins að sækja skaðabætur í vasa ríkissjóðs vegna meints tjóns vegna rangrar innleiðingar á hinu og þessu regluverkinu . Deilir hv. þingmaður þeim áhyggjum með mér ( Forseti hringir . ) að slíkt sé yfirvofandi og þá hugsanlega með tölum sem eru í allt öðru samhengi en sem við þekkjum ( Forseti hringir . ) úr matvælamálum ýmis konar ?